作者:劉長卿
標題:奉餞鄭中丞罷浙西節度還京
內容:天上移將星，元戎罷龍節。三軍含怨慕，橫吹聲斷絕。五馬嘶城隅，萬人臥車轍。滄洲浮雲暮，杳杳去帆發。回首不問家，歸心遙向闕。煙波限吳楚，日夕事淮越。弔影失所依，側身隨下列。孤蓬飛不定，長劍光未滅。綠綺為誰彈，綠芳堪自擷。悵然江南春，獨此湖上月。千里懷去思，百憂變華髮。頌聲滿江海，今古流不竭。